b'\n_START_ARTICLE_\nViadukt \xc4\x8dez reko Boyne\n_START_SECTION_\nZgodovina\n_START_PARAGRAPH_\nViadukt je oblikoval irski gradbeni in\xc5\xbeenir sir John Benjamin Macneill; gradnja na mostu se je za\xc4\x8dela leta 1853 in je bila kon\xc4\x8dana leta 1855. To je bil sedmi most te vrste na svetu in se je \xc5\xa1tel za eno od \xc4\x8dudes dobe._NEWLINE_Pred gradnjo so morali potniki potovati skozi mesto Drogheda s postaj na obeh straneh reke Boyne, dokler niso zgradili za\xc4\x8dasnega lesenega mostu, ki je vlakom omogo\xc4\x8dal pre\xc4\x8dkanje reke od maja 1853 do dokon\xc4\x8danja viadukta. _NEWLINE_Med drugo svetovno vojno so Britanci na\xc4\x8drtovali viadukt kot velik strate\xc5\xa1ki objekt in del britanskih na\xc4\x8drtov za protinapad po nem\xc5\xa1kem vdoru na Irsko._NEWLINE_Leta 2005 je bila 150. obletnica. Iarnr\xc3\xb3d \xc3\x89ireann in Dru\xc5\xa1tvo za ohranjanje \xc5\xbeeleznic Irske sta opravila posebno vo\xc5\xbenjo s parno lokomotivo med \xc5\xbeelezni\xc5\xa1kima postajama Drogheda in Dundalk.\n_START_SECTION_\nOpis\n_START_PARAGRAPH_\nViadukt ima dvanajst kamnitih lokov na ju\xc5\xbeni strani in \xc5\xa1e tri na severni. Stoji blizu ostre krivine, kar zahteva upo\xc4\x8dasnitev vlakov, ko se pribli\xc5\xbeujejo objektu. Osrednji predal\xc4\x8dni most je bil prvotno narejen iz treh \xc5\xbeeleznih razponov, ki so bili dovolj \xc5\xa1iroki za dvotirno progo._NEWLINE_Ko je bil most v 1930-ih prenovljen, so novi jekleni nosilci zamenjali prvotne \xc5\xbeelezne tako, da so vlaki vozili ves \xc4\x8das prenove; vendar nov most ni bil ve\xc4\x8d dovolj \xc5\xa1irok za dvotirno progo. Severovzhodna in ju\xc5\xbena proga sta bili prepleteni tako, da je ena tirnica le\xc5\xbeala med progama v nasprotni smeri, kretnica in ena steza pa sta zahtevali signalno kabino na severni strani viadukta._NEWLINE_Leta 1932 so tri razpone nad reko zamenjali s sedanjimi nosilci, ki jih je zgradila dru\xc5\xbeba  Motherwell Bridge Engineering Company, glavni in\xc5\xbeenir je bil G.B. Howden. _NEWLINE_Ko so tirnice v 1990-ih zamenjali, so prepletene tire nadomestili z enim tirom \xc4\x8dez viadukt in kretnico na vsaki strani._NEWLINE_Viadukt je na dr\xc5\xbeavnem seznamu arhitekturne dedi\xc5\xa1\xc4\x8dine kot tehni\xc4\x8dna dedi\xc5\xa1\xc4\x8dina.\n_START_SECTION_\nObnova\n_START_PARAGRAPH_\nZa obnovo viadukta Boyne, financiranega s programom INTERREG IVA Evropske unije, je bilo dodeljenih ve\xc4\x8d kot 6,1 milijona EUR. Projekt je vklju\xc4\x8deval \xc5\xa1tevilne bistvene prenovitvene dejavnosti, tudi popravila jekla in popolno lakiranje, obnovo dela viadukta, hidroizolacijo krova in namestitev novega drena\xc5\xbenega sistema. Projekt je bil uradno kon\xc4\x8dan 7. decembra 2015.'